Secunda-polisieman in vroeë oggendure doodgeskietDie Mpumalanga-polisie is op soek na inligting wat tot die suksesvolle inhegtenisname kan lei van die “gruwelike en barbaarse oortreders” wat Donderdagoggend ŉ polisiekonstabel van Secunda met ŉ hoëkaliber-vuurwapen doodgeskiet het. Volgens brig. Selvy Mohlala, ŉ polisiewoordvoerder, was konst. Bheki Lucia Thobela (34) ŉ beampte van die Secunda-blitspatrollie. “Thobela is omstreeks 02:00 doodgeskiet terwyl hy aan diens was. Hy het die pad tussen Bethal en Kriel patrolleer,” het Mohlala gesê. Hy is deur kollegas in sy amptelike diensvoertuig, wat steeds geluier het, aangetref. Sy persoonlike besittings was nie vermis nie. Niemand is nog in verband met die voorval in hegtenis geneem nie. Die polisie versoek enigiemand wat inligligting oor die voorval het om lt. Emson Mthombeni by 082 782 3059 te skakel.